Saak teen Tongaat Hulett – grootkoppe na hooggeregshofPeter Staude, Murray Hector Munro, Michael Edward Deighton, Rory Edward Wilkinson, Kamasagrie Singh, Samantha Shukla en Gavin Dykes Kruger tydens ‘n vorige verskyning in die hof. (Foto; Verskaf) Die voormalige uitvoerende hoof van Tongaat Hulett en ses ander mense, onder wie voormalige direkteure en ŉ ouditeur, sal binnekort verhoor word in verband met bedrog van R3,5 miljard by die suikervervaardiger. Die finale klagstaat is Maandag aan Peter Staude en sy medebeskuldigdes in die Durbanse handelshof beteken. Luidens die klagstaat staan Staude saam met Murray Hector Munro, Michael Edward Deighton, Rory Edward Wilkinson, Kamasagrie Singh, Samantha Shukla en Gavin Dykes Kruger tereg op onder meer 19 aanklagte van bedrog, asook rampokkery, die oortreding van die Wet op Finansiële Markte, die Maatskappywet en die Wet op die Voorkoming van Georganiseerde Misdaad. Die groep word daarvan beskuldig dat hulle Tongaat Hulett uit R3,5 miljard bedrieg het toe hulle ooreenkomste oor die verkoop van grond tussen 2015 en 2018 glo teruggedateer het. Die staat voer voorts aan dat die beskuldigdes met ŉ gemeenskaplike doel opgetree en saamgewerk het om ŉ wanvoorstelling van die ware stand van inkomste deur grondverkope te doen en finansiële state te vervals. “Presies waar, wanneer en op watter wyse dié gemeenskaplike doel gevorm is, is tans onbekend aan die staat,” lui die klagstaat. Natasha Ramkisson-Kara, woordvoerder van die Nasionale Vervolgingsgesag (NVG), sê die saak is nou tot 15 September uitgestel wanneer die beskuldigdes vir die eerste keer in die Dubanse hooggeregshof sal verskyn.